Πέμπτη 12 Ιουνίου 1958. Την ημέρα εκείνη διαπράχθηκε ένα από τα φρικιαστικότερα εγκλήματα στο μικρό νησί μας. Ένα έγκλημα που διαπράχθηκε από την αγγλο-τουρκική συμμαχία και με θύματα οκτώ Κοντεμενιώτες που σφαγιάστηκαν σαν αρνιά από τους Τουρκοκύπριους του Κιόνελι.

Η Αγγλία βλέποντας, λόγω του αντιαποικιακού αγώνα της ΕΟΚΑ, να χάνει την κυριαρχία του νησιού, είχε αγριέψει και συμμαχώντας με τους Τουρκοκύπριους προσπαθούσε απεγνωσμένα να διατηρήσει τα «κεκτημένα» της.

«ΤΡΕΞΤΕ…». Το μήνυμα έφτασε στον Κοντεμένο γύρω στο μεσημέρι: «Τρέξτε και βοηθήστε τους κατοίκους της Σκυλούρας, σφαγιάζονται από τους Τούρκους».

Αρκετοί από αυτούς, κάπου 40 άτομα κυρίως νέοι, άρπαξαν ότι βρήκαν μπροστά τους, ξύλα, σίδερα κλπ, μπήκαν στα αυτοκίνητα και ξεκίνησαν για τη Σκυλούρα. Πριν όμως φτάσουν στο χωριό, συνελήφθησαν από αγγλικές δυνάμεις ασφαλείας οι οποίες αφού τους είπαν πως δεν συμβαίνει τίποτε εις βάρος των Ελληνοκυπρίων της Σκυλούρας, τους οδήγησαν στον αστυνομικό σταθμό Αγ. Δομετίου για ανάκριση. Στη συνέχεια και αντί να τους αφήσουν να επιστρέψουν στο χωριό τους, με τη συνοδεία αγγλικού στρατού τους οδήγησαν στον Κοντεμένο μέσω του τουρκοκυπριακού χωριού Κιόνελι.

Φτάνοντας στο χωριό Κιόνελι, έγινε η μεγάλη σφαγή. Μέσα στα χωράφια είχαν κρυφτεί 200 ειδοποιημένοι από τους Άγγλους αιμοβόροι Τουρκοκύπριοι οπλισμένοι άλλοι με όπλα και άλλοι με χασαπομάχαιρα και περίμεναν. Και με το που έφτασαν τα αυτοκίνητα με τους Κοντεμενιώτες, πετάχτηκαν πάνω και άρχισαν να πυροβολούν και να σφάζουν.

Πανικόβλητοι και ανυπεράσπιστοι οι Κοντεμενιώτες άρχισαν να τρέχουν μέσα στα χωράφια για να διαφύγουν. Άλλοι τα κατάφεραν, άλλοι όχι. Οκτώ νέοι Κοντεμενιώτες σφάχτηκαν και αποκεφαλίστηκαν σαν αρνιά. Οι οκτώ Κοντεμενιώτες που κατακρεουργήθηκαν από τους Τουρκοκύπριους εξτρεμιστές του Κιόνελι είναι:

Χριστόδουλος Σταύρου, 34 χρόνων

Πέτρος Σταύρου, 21 χρόνων

Ιωάννης Σταύρου, 31 χρόνων

Γεώργιος Σταύρου, 17 χρόνων

Χαράλαμπος Σταύρου, 34 χρόνων

Ευριπίδης Κυριάκου, 24 χρόνων

Κώστας Μουρρή, 34 χρόνων

Σωτήρης Χατζηβασίλη, 17 χρόνων

Ως ύποπτοι για το φονικό συνελήφθησαν 9 τουρκοκύπριοι και η έρευνα ολοκληρώθηκε στις 28 Ιουνίου όμως σύμφωνα με πρόσωπο του οποίου ο πατέρας σκοτώθηκε στην ενέδρα, αποφασίστηκε όπως το πόρισμα της έρευνας να μην δοθεί στη δημοσιότητα μέχρι να εκδοθεί η δικαστική απόφαση. Η απόφαση εκδόθηκε την 1η Σεπτεμβρίου 1958 όπου το αποτέλεσμα της δίκης ήταν αθωωτικό για τους τουρκοκύπριους.

Το έγκλημα του Κοντεμένου είναι ένα από τα πολλά και ατιμώρητα εγκλήματα που έγιναν στη νεότερη ιστορία της Κύπρου.

Η Σφαγή των οκτώ Κοντομενιωτών από τουρκοκύπριους αποτελεί ακόμη ένα σημαντικό παράδειγμα, πως ελληνοτουρκική «φιλία» δεν πρόκειται να υπάρξει ΠΟΤΕ και ΠΟΥΘΕΝΑ. Η 12η Ιουνίου 1958 αποτελεί ένα ηχηρό χαστούκι σε κάθε υπερασπιστή της Ομοσπονδίας, που για μια δήθεν επανένωση ετοιμάζονται να ξεπουλήσουν γη και ύδωρ στον κατακτητή.